Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 3 Pv 249/13/6601	Banská Bystrica, 26.9.2013
EEČ : 2-45-219-2013

U Z N E S E N I E

Trestná vec:	obvinený XXXXX  
Prečin:	Podpora a propagácia skupín smerujúcich k potlačeniu zákl. práv a slobôd podľa § 422 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov a iné trestné činy

Rozhodol: 	prokurátorka Okresnej prokuratúry Banská Bystrica
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	15. januára 2012 o 19:16 h v Banskej Bystrici na XXXXX sa zaregistroval na internetovom portáli www.azet.sk. pod nickom Walldoo88, nakoľko vedel, že číslice 88 znamenajú nacisticky HEJL HITLER a zároveň tam vložil text písaný bez diakritiky „Ludia uvedomte !!! vacsina udí je na nasej stane, lebo nechcu aby sa z ich dani platili cigarety, chlast a zradlo ciganom a podobnym parazitom, za chvylku tu bude viac farebnych opis ako bielych ludi, vela tych vasich nackov znesie slusneho pracujuceho cigana ale to nikdy nepochopite, a ver mi zle negrom je jedno ci si nacek alebo Oikac zabiju ta z radostou, podla mna je anfitasista chory clovek ktory ide sam proti sebe“,  ako aj v časti moje kluby – životný štýl vložil text „Biely človek veľa robí a cigánka deti robí: D..“, pričom jeho profil bol verejne prístupný komukoľvek na  uvedenom internetovom portále. 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka OO PZ Banská Bystrica - východ ČVS: ORP- 470/OV-BB-2O13 z 07.05.2O13 bolo začaté trestné stíhanie a  vznesené obvinenie ml. XXXXX pre prečin podpory a propagácie skupín smerujúcich k potlačeniu základných práv a slobôd podľa § 422 ods. 1  Tr. zák. a prečin hanobenia národa, rasy a presvedčenia podľa § 423  ods. 1 písm. a/  Tr. zák. na tom skutkovom základe, ako je uvedené vo výrokovej časti rozhodnutia.

	Po skončení vyšetrovania poverený príslušník OR PZ ÚJKP PZ OSV Banská Bystrica preložil na tunajšiu okresnú prokuratúru spisový materiál s návrhom na podanie obžaloby, s čím sa dozorová prokurátorka nestotožnila a predmetnú vec odstúpila 03.09.2013 Okresnému súdu Banská Bystrica na vykonanie probácie pred rozhodnutím. 
                                                     
	Obvinený XXXXX pri výsluchu v prípravnom konaní uviedol, že predmetného skutku sa dopustil. Na svoju obhajobu neuviedol žiadne okolnosti, ktoré by ho zbavovali trestnej zodpovednosti. Ďalej vypovedal, že v čase spáchania skutku stretával sa s osobami, ktoré sympatizovali s extrémizmom. V súčasnej dobe s týmito osobami dlhšiu dobu nemá žiaden kontakt. Predmetný nick už bol z portálu www.azet.sk zrušený, pretože si uvedomil, že je to zlé a neľudské. Svoje konanie ľutuje a sľubuje, že v budúcnosti už takúto chybu už neurobí. Pri probácii 23.09.2013 vyhlásil, že spáchal skutok pre ktorý je stíhaný. 

	Obvinený je z  trestnej činnosti usvedčený predovšetkým listinnými dôkazmi z internetového portálu www.azet.sk. Z výsluchu svedkyne XXXXX vyplýva, že s obvineným doposiaľ neboli žiadne výchovné problémy. 

	Prečinu podpory a propagácie skupín smerujúcich k potlačeniu základných práv a slobôd podľa § 422 ods. 1 Tr. zák. sa dopustí ten, kto verejne, najmä používaním zástav, odznakov, rovnošiat, alebo hesiel, prejavuje sympatie k skupine alebo hnutiam, ktoré násilím, hrozbou násilia, alebo hrozbou inej ťažkej ujmy smerujú k potláčaniu základných práv a slobôd osôb, za čo sa potrestá odňatím slobody na 6 mesiacov až 3 roky. 

	Prečin hanobenia národa, rasy a presvedčenia podľa § 423 ods. 1 písm. a/ Tr. zák.  spácha ten, kto hanobí niektorý národ, jeho jazyk, niektorú rasu alebo etnickú skupinu, za čo sa potrestá odňatím slobody na 1 rok až 3 roky. 

	V zmysle ust. § 216 ods. 1  Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo   aj bez návrhu podmienečne zastaviť trestné stíhanie ak 
	a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
	b/ nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a
	c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
                                              
	Obvinený XXXXX vyhlásil, že hore uvedený skutok spáchal. Predmetným skutkom nebola spáchaná žiadna škoda. Obvinený XXXXX nebol priestupkovo postihnutý ani súdom trestaný. Za predmetné prečiny možno obvinenému uložiť trest odňatia slobody až na 3 roky.
                                           
	S poukazom  na tieto skutočnosti možno vyvodiť záver, že obvinený spĺňa zákonné podmienky pre podmienečné zastavenie trestného stíhania.

	Podľa § 216  ods. 2 Tr. por. v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

	Vzhľadom na okolnosti prípadu a na osobu obvineného som mu určila skúšobnú dobu v trvaní 12 mesiacov, ktorú považujem za dostatočnú.

	Preto som rozhodla tak, ako je vyššie uvedené.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Dana Michaličková
prokurátorka